CELEX: 62019TN0562
Language: bg
Date: 2019-08-14 00:00:00
Title: Дело T-562/19: Иск, предявен на 14 август 2019 г. — Klein/Комисия

7.10.2019   
            
            
               BG
            
            
               Официален вестник на Европейския съюз
            
            
               C 337/18
            
         
      Иск, предявен на 14 август 2019 г. — Klein/Комисия
      (Дело T-562/19)
      (2019/C 337/18)
      Език на производството: немски
      
         Страни
      
      
         Ищец: Christoph Klein (Гросгмайн, Австрия) (представител: H.-J. Ahlt, адвокат)
      
         Ответник: Европейска комисия
      
         Искания
      
      Ищецът моли Общия съд:
      
                  —
               
               
                  да установи, че Европейската комисия е нарушила договора поради това, че в производството по силата на защитните разпоредби, образувано на 7 януари 1998 г. по инициатива на Германия, относно обозначеното с маркировка „СЕ“ медицинско изделие „Inhaler Broncho-Air“, е бездействала и не е приела решение съгласно член 8, параграф 2 от Директива 93/42/ЕИО (1),
               
            
                  —
               
               
                  да осъди ответника да заплати съдебните разноски.
               
            
         Основания и основни доводи
      
      Ищецът излага седем твърдения в подкрепа на иска.
      
                  1.
               
               
                  Първото твърдение е, че Европейската комисия е нарушила член 8, параграф 2 от Директива 93/42/ЕИО, тъй като след образуването на производството по силата на защитните разпоредби във връзка с обозначеното с маркировка „СЕ“ медицинско изделие „Inhaler Broncho-Air“ на 7 януари 1998 г. не е приела никакво решение, при положение че в това отношение не е имала никаква свобода на преценка.
               
            
                  2.
               
               
                  Второто твърдение е, че с неприемането на решение (бездействие) Европейската комисия е нарушила член 34 ДФЕС и правото на свободно движение на стоки, що се отнася до медицинското изделие „Inhaler Broncho-Air“.
               
            
                  3.
               
               
                  Третото твърдение е, че с неприемането на решение Европейската комисия е нарушила член 47 от Хартата на основните права на Европейския съюз (наричана по-нататък „Хартата“), тъй като на ищеца са отказани достъп до проверка на решението и упражняване на правото на защита пред законоустановен съд, а именно пред съда на Съюза.
               
            
                  4.
               
               
                  Четвъртото твърдение е, че Европейската комисия е нарушила член 41 от Хартата, тъй като до момента няма изслушване на засегнатите от националните ограничителни мерки, нито решение в подходящ срок въпреки задълженията, произтичащи от правото на Съюза в съответствие с член 8, параграф 2 от Директива 93/42/ЕИО.
               
            
                  5.
               
               
                  Петото твърдение е, че с неприемането на решение Европейската комисия е нарушила правото на собственост на ищеца по член 17 от Хартата, тъй като при неговата липса същият е бил в невъзможност да се възползва от свободното движение на стоки за своето изделие „Inhaler Broncho-Air“.
               
            
                  6.
               
               
                  Шестото твърдение е, че бездействието на Европейската комисия също съставлява нарушение на член 20 от Хартата, закрепващ принципа на равенство пред закона, тъй като в сходни ситуации тя е постановявала решения. Това водело и до нарушение на забраната за дискриминация по член 21 от Хартата.
               
            
                  7.
               
               
                  Седмото твърдение е, че с неприемането на решение от Европейската комисия, в продължение на над 20 години на ищеца е отказано упражняване на правото да упражнява свободно избрана професия като изобретател на „Inhaler Broncho-Air“, което съставлявало нарушение на член 15 от Хартата, допуснато от Европейската комисия.
               
            
         (1)  Директива 93/42/ЕИО на Съвета от 14 юни 1993 година относно медицинските изделия (ОВ L 169, 1993 г., стр. 1; Специално издание на български език, 2007 г., глава 13, том 11, стр. 244).